पाएं अपने शहर की ताज़ा ख़बरें और फ्री ई-पेपरडाउनलोड करें
शहर के बीएमपी दो के पास एक शादी समारोह में बगैर मास्क और अत्यधिक भीड़ इकट्ठा होने की सूचना के बाद मौके पर पहुंची पुलिस प्रशासन की टीम पर नोकझोंक के बाद पथराव की कोशिश की गई। हालांकि अधिकारियों की टीम ने सूझबूझ और कड़ाई का पालन करते हुए मामले को अनियंत्रित होने से बचा लिया। अनुमंडल अवर निर्वाचन पदाधिकारी सह प्रभारी कार्यपालक दंडाधिकारी संतोष कुमार ने बताया कि प्रशासन को लॉकडाउन और नाइट कर्फ्यू के तहत जारी सरकार के आदेश का उल्लंघन करने की सूचना मिली थी। उन्होंने बताया कि नियमों का अनुपालन के लिए मौके पर पुलिस प्रशासन की टीम पहुंची। मौके पर काफी संख्या में लोग बगैर मास्क के थे और तय सीमा से अधिक की संख्या मौजूद थी। घरवालों और बारातियों को गाइडलाइन के मुताबिक समारोह आयोजित करने की सलाह दी गयी। इसके बाद कुछ युवक भड़क गए और हाथ में ईट पत्थर उठाकर पथराव की कोशिश की। परिजन और बाराती टीम के लोगों के साथ जबरदस्ती पर उतर आए। जिसके बाद बातचीत और सख्त रवैया अपनाते हुए नियमों का पालन कराया गया। अधिकारी ने कहा कि परिजनों द्वारा बताया गया कि कुछ बाहरी लोग समारोह में शामिल हो गए थे। जिनके द्वारा मामले को बिगाड़ने की कोशिश की गयी है। उन्होंने प्रशासन को सहयोग देने का भरोसा दिया जिसके बाद पुलिस प्रशासन की टीम नियमों का पालन कराते हुए वापस लौटी। बताया कि मामले में किसी के विरुद्ध फिलहाल कोई कार्रवाई नहीं हुई है। उन्होंने कहा कि शादी समारोह से पहले स्थानीय थाना को सूचना और अनुमति को जरूरी बनाया गया है। पचास से अधिक लोगों को इकट्ठा करने वालों पर प्रशासन की सख्ती जारी रहेगी। मौके पर सीटी मैनेजर मनोज कुमार भारती सहित पुलिस अधिकारी शामिल थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn